**Декларация на УС на ДСОПЛ**

**Ние, общопрактикуващите лекари от гр. София категорично възразяваме срещу въвеждане на пръстов автентификатор в ПИМП, поради следните причини:**

1. Въвеждането му е **НЕЗАКОННО** , защото противоречи на **европейска директива 680/2016** на Европейския парламент.

2. Не е ясно как ще се автентифицират **болните на легло** в домашни условия и децата до 18 години.

**3 Няма да се съкрати времето** необходимо за административно обслужване на пациентите, дори при евентуалното отпадане на задължителната продължителност на профилактичния и диспансерния преглед , както и разпечатването на документи на хартиен носител, въвеждане на електронна рецепта и електронно направление.

4. Неизбежно ще се образуват **листи на чакащите** с всички произтичащи от това последствия - риск за здравето на пациентите, както и пряка заплаха от агресия на пациенти към изпълнители на ПИМП.

5. Към момента **липсва техническа и софтуерна обезпеченост** в необходимите параметри предоставени от изграждащите системата, както и готовност за въвеждането и в нашите практики до ниво необходимо за безпроблемното функциониране на системата.

6. Отказваме да закупим устройствата за пръстова автентификация и софтуер за своя сметка, защото смятаме, че това е задължение на институцията, която ги въвежда **принудително.**

7. **В нито една държава** в ЕС не функционира подобен модел за работа, което поставя под съмнение икономическите предимства и социалния ефект.

8. Пред обществеността се прокламира въвеждането на автентификатора като метод да се „спрат кражбите в системата“. Ние не сме крадци и няма да стоим зад институция , която ни „рекламира“ като такива.

**Категорично настояваме за:**

**ПРЕКРАТЯВАНЕ НА ЕКСПЕРИМЕНТИТЕ С ТЪРПЕНИЕТО И ЗДРАВЕТО НА БЪЛГАРСКИЯ ПАЦИЕНТ И БЪЛГАРСКИЯ ЛЕКАР**

 Ние предлагаме:

Спиране на въвеждането на тази система в доболничната помощ.

Въвеждане на електронна здравна карта за автентификация по европейски модел.